SAID-grootkop spartel voort ná TV-onderhoudMakhete-Mokhuane tydens die TV-onderhoud. Mmamathe Makheke-Mokhuane, inligtingshoof by die SAID, het Woensdag, ná haar rampspoedige TV-onderhoud, verdere verwarring veroorsaak tydens haar verskyning voor die Nugent-kommissie van ondersoek. Makheke-Mokhuane, hoof van digitale inligtingsdienste en tegnologie by die Suid-Afrikaanse Inkomstediens (SAID), het Woensdagoggend ŉ huishoudelike naam geword nadat ŉ bisarre TV-onderhoud wat sy met die SAUK gevoer het soos ŉ veldbrand op sosiale media versprei het. Makheke-Mokhuane het later die dag voor regter Robert Nugent verskyn waar sy onder meer moes getuig oor die SAID se infrastruktuur. Sy het egter nie veel beter gevaar as tydens haar TV-onderhoud nie. Makheke-Mokhuane het herhaaldelik vrae ontduik en kon nie samehangende antwoorde gee in vrae wat sy wel geantwoord het nie. Op ŉ vraag van Vuyo Kahla oor wat die SAID doen om verouderende infrastruktuur te onderhou, het Makheke-Mokhuane weer vaag geantwoord. “Ons bou tans. Ons het nog nie vermoë gebou om nuwe oplossings te bou nie, so ons onderhou wat ons het.” Makheke-Mokhuane het op ŉ vraag oor wat sy bedoel het in haar voorlegging toe sy verwys het na die lang ampstermyne van SAID-werknemers, oor die Drakensberg Seunskoor begin praat. “Die Drakensberg Seunskoor is in 1867 op die been gebring en in 2018 word meisies steeds nie toegelaat om te sing nie.” Makheke-Mokhuane se uitlatings is met verbasing begroet. Die kommissie het ook gehoor dat Makheke-Mokhuane net vier van die 14 vergaderings in haar afdeling die afgelope jaar bygewoon het. Sy het egter gesê dit is “classified rubbish” voordat regter Nugent vir haar die rekords gegee het wat aan die kommissie verskaf is. Makheke-Mokhuane het toe gesê sy het ŉ “seldsame oogkwaal” wat dit moeilik maak om te lees, maar dat sy daarna sal kyk. Sy het toe onder meer aangevoer dat haar handtekening nie op die dokumente is nie. Makheke-Mokhuane tydens haar verskyning voor die Nugent-kommissie. Foto: Brenda Masilela/ANA Regter Nugent het gesê dit is nie die kwessie nie, maar wel of die rekords akkuraat is. Makhete-Mokhuane het toe uitgevaar teen Nugent en gesê sy rapporteer nie aan hom nie. “Wat ek verstaan omtrent die kommissie se opdrag is dat dit is om te kyk na bestuur en nie wat ek as ŉ hoofbeampte doen nie, insluitend wanneer ek badkamer toe gaan. Met respek meneer, beskerm my asseblief.” Makhete-Mokhuane se getuienis kom ná die oggend se TV-onderhoud waartydens sy ook vreemde uitlatings gemaak het. Tydens die onderhoud het sy onder meer gesê dat inkontraktering by die SAID nodig was om beurse aan werknemers se kinders te gee. Sy het ook in ŉ stadium vir onderhoudvoerder gevra: “Mevrou kan jy my beskerming bied teen jouself?” Die onderhoudvoerder en kameraman kon kwalik hul lag hou. Makhete-Mokhuane het ook herhaaldelik gesê sy is nie in ŉ posisie om sekere vrae te antwoord nie. Volgens haar profiel op die SAID se webwerf het Makhekhe-Mokhuane “verskeie diplomas in inligtingstegnologie aan ŉ aantal instansies” verwerf en sy het ook ŉ MBA van die Noordwes-Universiteit. “Sy het haar loopbaan as ŉ rekenaarspesialis in 1992 begin.” Makhekhe-Mokhuane het reeds by die departemente van finansies, vervoer, kommunikasie en water en sanitasie gewerk.